b'\n_START_ARTICLE_\nAnthony Wayne\n_START_SECTION_\nVarhaiset vuodet\n_START_PARAGRAPH_\nAnthony Wayne syntyi tammikuussa 1745 vauraan maanomistajan poikana Pennsylvanian provinssissa. Lyhyen opiskelun j\xc3\xa4lkeen h\xc3\xa4n liittyi maakeinotteluun erikoistuneeseen yritykseen Nova Scotiassa. Ty\xc3\xb6n p\xc3\xa4\xc3\xa4tytty\xc3\xa4 h\xc3\xa4n palasi kotiinsa ja auttoi sukuaan liiketoimien hoidossa.\n_START_SECTION_\nKomentajana vapaussodassa\n_START_PARAGRAPH_\nYhdysvaltain vapaussodan alkaessa 1775 Wayne otti vastaan everstin vakanssin siirtokuntien armeijassa ja siirtyi pennsylvanialaisen rykmentin komentajaksi. Maaliskuussa 1776 h\xc3\xa4n liittyi t\xc3\xa4ydennysretkikuntaan, joka l\xc3\xa4hetettiin auttamaan Kanadaan tunkeutuvia amerikkalaisjoukkoja. Vaikka hy\xc3\xb6kk\xc3\xa4ys Kanadaan ep\xc3\xa4onnistui, Wayne kunnostautui seuraavien vuosien aikana erinomaisena joukkojen johtajana. Vuonna 1779 h\xc3\xa4n haavoittui p\xc3\xa4\xc3\xa4h\xc3\xa4n Stony Pointin taistelussa, mutta toipui vammasta ja jatkoi uraansa._NEWLINE_Wayne otti vuonna 1780 vastuulleen West Pointin linnakkeen New Yorkissa ja esti brittej\xc3\xa4 valtaamasta sit\xc3\xa4. Waynen johtajuus oli merkitt\xc3\xa4v\xc3\xa4ss\xc3\xa4 osassa my\xc3\xb6s tammikuussa 1781, kun h\xc3\xa4n rauhoitti siirtokuntien armeijan sis\xc3\xa4isen kapinan. Samana vuonna h\xc3\xa4n organisoi 800 sotilaan armeijan Virginiaan tukemaan ranskalaisen Gilbert du Motier de La Fayetten joukkoja Charles Cornwallisin brittiarmeijaa vastaan. Cornwallisin h\xc3\xa4vi\xc3\xb6n j\xc3\xa4lkeen Wayne liittyi kenraali Nathanael Greenen joukkoihin vapauttamaan Etel\xc3\xa4-Carolinaa ja Georgiaa brittien vallasta.\n_START_SECTION_\nWayne ja Yhdysvaltain legioona\n_START_PARAGRAPH_\nSodan p\xc3\xa4\xc3\xa4tytty\xc3\xa4 Wayne palasi Pennsylvaniaan ja palveli osavaltion lains\xc3\xa4\xc3\xa4d\xc3\xa4nt\xc3\xb6elimess\xc3\xa4 vuoteen 1784. Sittemmin h\xc3\xa4n muutti Georgiaan ja asettui maapalstalle, jonka h\xc3\xa4n oli saanut sotilaspalveluksestaan. H\xc3\xa4n oli mukana Georgian l\xc3\xa4hetyst\xc3\xb6ss\xc3\xa4, joka vahvisti Yhdysvaltain perustuslain 1788. H\xc3\xa4n istui Yhdysvaltain edustajainhuoneessa kongressimiehen\xc3\xa4 vuonna 1790._NEWLINE_Vaikka Yhdysvallat voitti vapaussodan, se ei taannut lopullista rauhaa. Luoteisterritorion intiaanit eiv\xc3\xa4t hyv\xc3\xa4ksyneet amerikkalaisen asutuksen levi\xc3\xa4mist\xc3\xa4, vaan surmasivat noin 1\xc2\xa0500 uudisasukasta vuosien 1783\xe2\x80\x931790 aikana. Intiaaneja kurittamaan l\xc3\xa4hetetyt vapaaehtoisjoukot menestyiv\xc3\xa4t huonosti, eik\xc3\xa4 George Washingtonin diplomatia hillinnyt intiaaneja. Tilanne johti siihen, ett\xc3\xa4 Wayne sai mahdollisuuden oman armeijan perustamiseen. H\xc3\xa4n kokosi 3\xc2\xa0000 sotilasta ja nimesi armeijansa Yhdysvaltain legioonaksi (Legion of United States). T\xc3\xa4h\xc3\xa4n osastoon kuului jalka- ja ratsuv\xc3\xa4ki sek\xc3\xa4 tykist\xc3\xb6\xc3\xa4. Intiaanien tuhoamisen lis\xc3\xa4ksi Wayne valmistautui mahdollisiin konflikteihin Ohiolaakson englantilaisia linnakkeita vastaan._NEWLINE_Aluksi Wayne v\xc3\xa4ltteli laajamittaista kosketusta intiaaneihin ja rakennutti Fort Recoveryn, josta tuli h\xc3\xa4nen joukkojensa tukikohta. Luoteisterritorion yhdistyneet intiaaniheimot hy\xc3\xb6kk\xc3\xa4siv\xc3\xa4t linnakkeeseen, mutta Waynen armeija torjui yritykset. Elokuussa 1794 Wayne l\xc3\xb6i intiaanien sotajoukot Fallen Timbersin taistelussa Eriej\xc3\xa4rven l\xc3\xa4nsirannalla. Waynen joukot seurasivat pakenevia intiaaneja brittien hallussa olleen Fort Miamin edustalle ja majoittuivat linnakkeen l\xc3\xa4helle. Wayne ei kuitenkaan uskaltanut antaa tulitusk\xc3\xa4sky\xc3\xa4, koska olisi teollaan saattanut aloittaa uudelleen Yhdysvaltain ja Britannian v\xc3\xa4lisen sodan._NEWLINE_Wayne palasi Pennsylvaniaan juhlittuna sankarina helmikuussa 1796. H\xc3\xa4nen legioonansa hajaantui ja siit\xc3\xa4 muodostui uusia pieni\xc3\xa4 sotilasyksik\xc3\xb6it\xc3\xa4. Joulukuussa 1796 Wayne kuoli 51-vuotiaana nopeasti pahentuneen kihdin aiheuttamiin komplikaatioihin._NEWLINE_Waynen kunniaksi on nimetty lukuisia kaupunkeja, kyli\xc3\xa4 ja maaseutuja eri puolilla Yhdysvaltoja.\n_START_SECTION_\nHenkil\xc3\xb6kuva\n_START_PARAGRAPH_\nWaynell\xc3\xa4 oli kovan kurinpit\xc3\xa4j\xc3\xa4n maine jo vapaussodan aikana. Toisinaan h\xc3\xa4nen kurinpidolliset toimensa meniv\xc3\xa4t liiallisuuksiin, ja vuonna 1778 h\xc3\xa4nen tiedet\xc3\xa4\xc3\xa4n teloituttaneen joukon amerikkalaisia rintamakarkureita. Sotilaana h\xc3\xa4n oli valmis tekem\xc3\xa4\xc3\xa4n kaiken Yhdysvaltain itsen\xc3\xa4isyyden eteen, mutta ei koskaan ottanut kunniaa itselleen, vaan jakoi menestyksen alaistensa kanssa: \xe2\x80\x9dMeid\xc3\xa4n upseerimme ja sotilaamme k\xc3\xa4ytt\xc3\xa4ytyiv\xc3\xa4t kuin miehet, jotka ovat p\xc3\xa4\xc3\xa4tt\xc3\xa4neet taistella voitokkaasti vapautemme puolesta.\xe2\x80\x9d_NEWLINE_Waynen liikanimi \xe2\x80\x9dMad\xe2\x80\x9d tuli h\xc3\xa4nen tulisesta luonteestaan. Nimi seurasi h\xc3\xa4nt\xc3\xa4 vuonna 1779 k\xc3\xa4ydyst\xc3\xa4 Stony Pointin taistelusta eteenp\xc3\xa4in. Taistelussa saatu p\xc3\xa4\xc3\xa4vamma aiheutti Waynelle tilap\xc3\xa4isi\xc3\xa4 kiukunpurkauksia, joita pidet\xc3\xa4\xc3\xa4n syyn\xc3\xa4 liikanimen syntyyn. Luoteisterritorion intiaanit antoivat Waynelle liikanimen \xe2\x80\x9dBlack Snake\xe2\x80\x9d (\xe2\x80\x9dmusta k\xc3\xa4\xc3\xa4rme\xe2\x80\x9d). Nimi kuvasi Waynen tapaa istua ja odottaa \xc3\xa4\xc3\xa4nett\xc3\xb6m\xc3\xa4sti vihollisen l\xc3\xa4hestymist\xc3\xa4 ja iske\xc3\xa4 \xc3\xa4kkiarvaamatta.'